Document ID: 32014R0567

TARYBOS REGLAMENTAS (ES) Nr. 567/2014
2014 m. gegužės 26 d.
kuriuo dėl pereinamojo laikotarpio tarp 10-ojo Europos plėtros fondo ir 11-ojo Europos plėtros fondo taikymo, iki įsigalios vidaus susitarimas dėl 11-ojo Europos plėtros fondo, iš dalies keičiamas Tarybos reglamentas (EB) Nr. 215/2008 dėl 10-ajam Europos plėtros fondui taikomo finansinio reglamento
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo,
atsižvelgdama į Afrikos, Karibų ir Ramiojo vandenyno valstybių grupės narių ir Europos bendrijos bei jos valstybių narių partnerystės susitarimą su paskutiniais pakeitimais (1) (toliau -AKR-ES partnerystės susitarimas),
atsižvelgdama į Taryboje posėdžiavusių valstybių narių Vyriausybių atstovų vidaus susitarimą dėl Bendrijos pagalbos finansavimo pagal 2008-2013 m. daugiametę finansinę programą vadovaujantis AKR ir EB partnerystės susitarimu ir dėl finansinės pagalbos skyrimo užjūrio šalims ir teritorijoms, kurioms taikoma EB sutarties ketvirta dalis (2) (toliau - 10-asis EPF vidaus susitarimas), ypač į jo 10 straipsnio 2 dalį,
atsižvelgdama į Europos Komisijos pasiūlymą,
atsižvelgdama į Audito Rūmų nuomonę,
atsižvelgdama į Europos investicijų banko nuomonę,
kadangi:
(1)
Tarybos sprendimu Nr. 2013/759/ES (3) nustatytos pereinamojo laikotarpio Europos plėtros fondo (EPF) valdymo priemonės (toliau - pereinamojo laikotarpio priemonė), kad nuo 2014 m. sausio mėn. iki įsigalios 11-asis EPF vidaus susitarimas, būtų galima naudoti lėšas bendradarbiavimui su Afrikos, Karibų ir Ramiojo vandenyno valstybėms (AKR) ir užjūrio šalimis ir teritorijomis (UŠT), taip pat paramos išlaidoms;
(2)
būtina iš dalies pakeisti Tarybos reglamentą (EB) Nr. 215/2008 (4), kiek tai susiję su Komisijos atliekamu pereinamojo laikotarpio priemonės veiklos ir finansiniu valdymu pereinamuoju laikotarpiu tarp 10-ojo EPF ir 11-ojo EPF iki įsigalios 11-asis EPF vidaus susitarimas ir 11-ojo EPF įgyvendinimo reglamentas,;
(3)
tikslinga tuo pačiu būdu iš dalies pakeisti įgyvendinimo taisykles, taikomas investicinės priemonės, įgyvendinamos Europos investicijų banko (EIB), veiklos ir finansiniam valdymui tuo pereinamuoju laikotarpiu ir iki įsigalios 11-asis EPF vidaus susitarimas,
(4)
todėl Reglamentas (EB) Nr. 215/2008 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Pereinamuoju laikotarpiu tarp 10-ojo EPF ir 11-ojo EPF Tarybos reglamento (EB) Nr. 215/2008 1-159 straipsniai pakeičiami šio reglamento priede pateiktais straipsniais.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas iki 11-ojo EPF finansinio reglamento įsigaliojimo dienos.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gegužės 26 d.

Labels: 10
18
2
5